MBWEJO
Difuku dya Kidye—I Difuku’ka?
ABE umonanga namani Difuku dya Kidye? Bavule balañanga amba myuya yonsololo iketwa umo umo kwimuka ku meso a lupona lwa Leza. Kwine’kwa bakatyibila muntu umo ne umo butyibi. Bamo bakapalwa mpalo ya kutwela mūlu mu nsangaji, ino bakwabo nabo bakaponejibwa ne kwelwa mu masusu a nyeke. Inoko Bible ulombola muswelo mwishile wa mukapityila kine kyaba’kya. Kinenwa kya Leza kishintulula amba ke kitatyipo kilenga nzuba, ino i kitatyi kya lukulupilo ne kwalujibwa kwa bintu.
Tutanga mu Kusokwelwa 20:11, 12 bushintuludi bwa mutumibwa Yoano bwa Difuku dya Kidye amba: “Namwene ne lupona lukatakata lutōka tō, ne wadi ushiketepo nandi ntanda ne diulu binyema mpala yandi; ne ko byaya! Ebiya namwene ne bafu, bakatampe ne batyetye, bēmene pa lupona’lwa; ino mikanda yapūtulwa; kadi mukanda ungi nao wapūtulwa o wa būmi, ne bafu batyibilwe mambo ku bintu bisonekwe mu mikanda’ya, monka mwendele mīngilo yabo.” Le Mutyibi unenenwa’po pano i ani?
Yehova Leza ye Mutyibi Mukatakata wa bantu. Inoko upele muntu mukwabo uno mwingilo wa kutyiba mambo. Kukwatañana na Bilongwa 17:31, mutumibwa Polo wānene amba Leza “utungile ne mu difuku dyākatyibilamo mambo a bapanopantanda umboloke monka mudi yewa muntu wātongele.” Uno Mutyibi utongelwe i Yesu Kidishitu musanguke. (Yoano 5:22) Penepa i kitatyi’ka kikashilula Difuku dya Kidye? Lelo dikalāla myaka inga?
Mukanda wa Kusokwelwa ulombola amba Difuku dya Kidye dikashilula kinondanonda na divita dya Amakedona, pakapwa konakanibwa ngikadilo ya Satana.* (Kusokwelwa 16:14, 16; 19:19-20:3) Kupwa kwa Amakedona, Satana ne bademona bandi bakakutwa mu lupongo myaka kanunu.Mu kine kitatyi’kya, balopwe bampyana 144000 bakatyiba mambo ne kubikala “pamo na Yesu myaka kanunu” momwa mūlu. (Kusokwelwa 14:1-3; 20:1-4; Loma 8:17) Difuku dya Kidye ke mwandapo ukapita lubilo mu difuku dya nsaa 24 kete, mhm. Dikalāla myaka kanunu.
Mu kine kyaba kya myaka kanunu’kya, Yesu Kidishitu ye “wakukatyiba mambo a bōmi, ne a bafwe.” (2 Temote 4:1) “Bōmi” i “kibumbo kikatampe” kikapanda pa Amakedona. (Kusokwelwa 7:9-17) Ino mutumibwa Yoano wāmwene ne “bafu,…bēmene pa lupona” lwa kidye. Monka mwālaile Yesu, “bonso badi mu bibundu bakēvwana diwi dyandi. Ne kutamba bakatambemo,” pobakasanguka. (Yoano 5:28, 29; Bilongwa 24:15) Ino le bonso bakatyibilwa mambo pa myanda’ka?
Mungya kimonwa kya mutumibwa Yoano, ‘mikanda yāpūtwilwe’ “ne bafu batyibilwe mambo ku bintu bisonekwe mu mikanda’ya, monka mwendele mīngilo yabo.” Le ino i mikanda musonekelwe bilongwa bya pa kala bya bantu? Nansha dimo, butyibi kebukemaninapo pa byobya byālongele bantu kumeso kwa kufwa. Mwanda waka tunena namino? Mwanda Bible unena’mba: “Ke-muntu aye wafwile wapu kubinga bubinga ku bubi.” (Loma 6:7) Boba bakasanguka badi bwa abo bakajokela ku būmi na diseletyi dyampikwa kulemba’po, pampikwa mambo. O mwanda mikanda’ya yelekeja bisakibwa bikwabo bisaka Leza. Pa kusaka amba boba bakapanda pa Amakedona ne boba bakasanguka bekale nyeke bōmi, bibalomba kukōkela ku mbila ya Leza, kubadila’mo ne bisakibwa bikasaka Yehova bikasokolwa mu bula bwa myaka kanunu. Nanshi bantu bakatyibilwa mambo mungya byobya byobakalonga mu bula bwa Difuku dya Kidye.
Mu Difuku dya Kidye, bantu bavule bene bakapebwa mukenga wabo umbajinji wa kuyuka kiswa-mutyima kya Leza ne kulonda’kyo mu būmi bwabo. Ko kunena’mba kukekala mwingilo mukatampe wa kufundija. Bine, ‘bekadi ba pano pa ntanda bakalombolwa boloke.’ (Isaya 26:9) Inoko ke bonsopo bakasaka kulonda kiswa-mutyima kya Leza. Isaya 26:10 unena’mba: “Shi kiyampe kilaijibwa kudi mubi, ino kakalombolwapo boloke; mu ntanda ya buluji ukalonga bibi, ne kukabandilapo bulopwe bwa Yehova mpika.” Bano babi bakepaibwa lonsololo mu Difuku dya Kidye.—Isaya 65:20.
Ku mfulo kwa Difuku dya Kidye, bantu bapandile ‘bakekala bōmi,’ ko kunena’mba bantu babwaninine shē. (Kusokwelwa 20:5) Nanshi mu Difuku dya Kidye mo mukalujibwa bantu ku mwikadilo obādi nao dibajinjibajinji. (1 Kodinda 15:24-28) Kupwa kukekala ditompo dya mfulo. Satana ukakutululwa mu kifungo mwanda wa atompe kongola bantu dya mfulo. (Kusokwelwa 20:3, 7-10) Boba bakamukomena bo bakemwena kufikidila kutuntulu kwa uno mulao wa mu Bible unena’mba: “Boloke bakapyananga ntanda, ne kwikala monka nyeke.” (Mitōto 37:29) Bine, Difuku dya Kidye dikekala dya dyese ku bantu bonso ba kikōkeji!
* Pa mwanda utala Amakedona, tala dibuku Étude perspicace des Écritures, volime 1, paje 1073-1074 ne volime 2, paje 63-64, kadi ne dibuku Tōta Leza Umo Kete wa Bine, shapita 20, onso alupwilwe na Batumoni ba Yehova.
tum_Latn kmb_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn lua_Latn